Onthou mnr De Klerk die besoek van mnr Jaap Marais en ander op 26 Junie 1990 toe Afrikaners hom in sy kantoor by die Uniegebou besoek het en gepleit het dat hy die politieke toegewings moet staak en herbesin oor die pad wat hy loop na "die Nuwe Suid-Afrika"? Onthou hy wyle mnr Willie Marais se woorde toe hy vir hom gesê het dat hy en FW se pa, wyle mnr Jan de Klerk, tuis was in dieselfde politieke party?
Onthou Beeld die plakkaat in die tussenverkiesing in Westdene toe die HNP gewaarsku het: Met Pik Botha is u toekoms pikswart? Onthou die lede van die KP-koukus toe mnr Jaap Marais tydens 'n vergadering in die saal by die TLU SA (waar hulle almal teenwoordig was) gepleit het dat die regses moet kragte saamsnoer en De Klerk na die stembus dwing om sy politieke oorgawe te stuit? Onthou u die opmerking van genl Constand Viljoen: "Ons sal die verkiesing wen en die politieke mag kry, maar wat doen ons dan?"
Nou waarsku Beeld dat Zuma nie vir mnr De Klerk hoor nie. Het Beeld en De Klerk en die NP en die KP maar gehoor toe mnr Jaap Marais gepraat het, dan was Beeld se waarskuwing vandag nie nodig nie.